爲李方舟題東坡赤壁圖
作者：釋寶曇
朝代：宋

paragraphs: 大江赤壁黄州村，魚龍吹血波濤渾。
腥風不洗賊臣淚，暗濕官樹旌旗昏。
城南啞啞一笑入，愁日動地回春溫。
夜闌魑魅不敢舞，璧月如水舟如盆。
客親饋魚婦致酒，北斗可挹天可捫。
當時跨鶴去不返，水仙王家真畫存。
百年畫史有眼力，東坡曉挂扶桑暾。